ማላላ ዩሳፍዛይን ወደ ፓኪስታን ለመጀመሪያ ጊዜ ተመልሳለች
የኖቤል የሰላም ሽልማት አሸናፊዋ ማላላ ዩሳፍዛይን ወደ ፓኪስታን ለመጀመሪያ ጊዜ ተመልሳለች፡፡ማላላ ወደ ሀገሯ ፓኪስታን የተመለሰችው በታሊባን ታጣቂዎች ተተኩሶባት ከተሰደደች በኋላ ይህ ለመጀመሪያ ጊዜ መሆኑ ነው፡፡የ20 ዓመቷ የኖቤል የሰላም ተሸላሚዋ ሚስ ማላላ ዩሳፍዛይን የሰብአዊ መብት ተሟጋች ድምጽ በመሆን ታገለግላለች፡፡ከ6 ዓመታት በፊትም ገና የ14 ኣመት ታዳጊ የነበረችው ማላላ በሴቶች ማስተማር ዘመቻ ላይ እያለች ነበር በታሊባን ታጣቂዎች ጥይት የተመታችው፡፡     በወቅቱ የጠቅላይ ሚኒስትር ሻህድ ካቃን አባሲ ጋር ትሆናለች ተብሎ መጠበቁ ደግሞ ማላላን ለአደጋው አጋልጦአት እንደነበርም የዓለም መገናኛ ብዙሃኑ መቀባበላቸው የሚታወስ ነው፡፡ከዚያን ወቅት በኋላ አሁን ወደ ፓኪስታን የተመለሰችበት ጉዞዋ ለደህንነቷ ሲባል በሚስጠር የተያዘ መሆኑን ግን የአጃንስ ፍራንስ ፕሬስ ዘገባ ያትታል፡፡የፓኪስታኑ ቴሌቭዥን ጣቢያ ደግሞ ማላላ የእዝላማባድ ቤናዚር ቡቶ ዓለም ዓቀፍ አየር ማረፊያ ማድረሷን የሚያረጋግጡ ቪዲዮዎችን ለቋል፡፡የፓኪስታን የሀገር ውስጥ ዘገባ ማላላ በፓኪስታን የአራት ቀናት ቆይታ እንደሚኖራትና ከማላላ ፈንድ ቡድን ጋር መጓዟን ገልጿል፡፡ማላላ በአሁኑ ጉዞዋ በሀገሪቱ ሰሜናዊ ምዕራብ የሚገኘውን ገጠራማውን የትውልድ ስፍራና የቤቴሰቦቿ መኖሪያ ቀዬን ለመጎብኘት ስለማቀዷ ግን የታወቀ ነገር የለም፡፡በርካቶች ግን የማላላን ወደ ትውልድ ሀገሯ መምጣት ተከትሎ በትዊተር ላይም ጭምር ሞቅ ያለ አቀባበል እያደረጉላት ይገኛሉ፡፡የማላላ ወደ ሀገሯ መመለስ የጽንፈኝነት መሸነፍ ማሳያ ነው ብሎ የዘገቡ የሚዲያ ተቋማትም ቁጥራቸው በርካታ ነው፡፡የዓለማቀፉ የሴቶች ትምህርት ምልክቷ የፓኪስታን ታላቅ ሴት ማላላ ዳግም የሀገሯን አፈር ረገጠች ሲሉም ተቀባብለው አንቆለጳጵሰዋታል፡፡ ማላላ ዩሳፍዛይን ከ11 ዓመቷ ጀምሮ ህይወቷ በታሊባን ታጣቂዎች ስር ምን እንደሚመስል ለቢቢሲ ስትጽፍ መቆየቷንም የግለ ታሪኳ ላይ ተሰድሮ ይገኛል፡፡ የሴቶች ትምህርት ቤት መሄድን በማወጅ ድምጽ ሆና ስትሰራ የነበረችው ማላላ በሀገሯ ፓኪስታን ወደ ትምህርት ቤት በመሄድ ላይ እያለች ሆን ተብሎ በትምህርት ቤት ባስ ላይ በታሊባን ታጣቂዎች መመታቷ የግለ ታሪኳን በአለማቀፍ ደረጃም ከፍ አድርጎላታል፡፡የፓኪስታን ታጣቂዎች እሷ ምዕራባውያንን ትደግፋለች ባህላቸውንም በምድራችን ለማስፋፋት ትሰራለች በሚል ነበር ለጥቃት የዳረጓት፡፡በ2012 በፓኪስታን የቀዶ ህክምና ካደረገች በኋላም ወደ ዩናይትድ ኪንግደም በርሚንግሃም ተጉዛ ህክምናዋን ስትከታተል መቆየቷም የሚታወስ ነው፡፡ጤናዋ ከተመለሰላት በኋላም ግን ስለልጆች የመማር መብት መሟገቷን ገፍታበታለች፡፡ማላላ ፈንድ የተሰኘው ተቋሟም ያለስጋት የዓለም ሴት ልጆች ሁሉ እንዲማሩ ጥረት ማድረጉን አጠናክሮ ቀጥሏል፡፡እናም ትላለች ማላላ- ከ5 ዓመታት በፊት እኔን ስለትምህርት ከመናገር ልያስቆሙኝ ነበር፤ ዛሬ ላይ ግን ትምህርቴን በኦክስፎርድ በመከታተል ላይ እገኛለሁ፡፡በ2014 ማላላ በእድሜ ትንሿ የኖቤል የሰላም ሽልማት አሸናፊ ለመሆንም በቅታለች፡፡ህንዳዊቷ የህጻናት መብት ተሟጋቿ ኪያላሽ ሳቲያርቲም በተመሳሳይ ወቅት ሽልማቱን መጋራቷ የሚዘነጋ አይደለም፡፡የፓኪስታኑ ታሊባን ታጣቂዎች ግን በየትምህርት ቤቱ ህጻናትም መግደላቸውን እንደቀጠሉ ነው በሚል ይወቀሳሉ፡፡ማላላ ግን አንድ ቀን ወደ ትውልድ ቀዬዋ ስዋት ለመመለስ ፍላጎት እንዳላት ስትገልጽም ቆይታለች፡፡/ቢቢሲ/